En middelsstor (6,5-9,5 millimeter), avlangt, litt flat, metallskinnende praktbille. Arten er større og mer avlang enn de fleste andre i slekten . Hos denne arten er det tydelig fargeforskjell mellom kjønnene: hannen er vanligvis grønnlig med blåfiolette lengdestriper, mens hunnen er mer fargerik: hodet og pronotum sider er gjerne kobber- eller purpuraktig, pronotums midt svart med en grønnlig midtstripe, dekkvingene gjerne blålige. Hodet er stort og bredt med store, rundede fasettøyne. Antennene er forholdsvis korte og en tanke klubbeformede. Pronotum er omtrent rektangulært sett ovenfra, med litt rundede sider, mye bredere enn langt. Dekkvingene har ikke punktrader, men ofte noen runde groper.